Regionsudvalgets udtalelse om:

- "Forslag til Rådets forordning om ændring af forordning (EF) nr. 1251/1999 om indførelse af en støtteordning for producenter af visse markafgrøder for at medtage hør og hamp bestemt til fiberproduktion", og

- "Forslag til Rådets forordning om den fælles markedsordning for hør og hamp bestemt til fiberproduktion"

(2000/C 317/16)

REGIONSUDVALGET har -

under henvisning til Kommissionens forslag til Rådets forordning om ændring af forordning (EF) nr. 1251/1999 om indførelse af en støtteordning for producenter af visse markafgrøder for at medtage hør og hamp bestemt til fiberproduktion [KOM(1999) 576 endelig udg. - 99/236 (CNS)](1),

under henvisning til Kommissionens forslag til Rådets forordning om den fælles markedsordning for hør og hamp bestemt til fiberproduktion [KOM(1999) 576 endelig udg. - 99/237 (CNS)](2),

under henvisning til Rådets beslutning af 15. november 1999 om i henhold til artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 23. februar 2000 om at henvise det forberedende arbejde til Underudvalg 2 "Landbrug, Udvikling af Landdistrikterne, Fiskeri",

under henvisning til Rådets forordning (EØF) nr. 1308/70 af 29. juni 1970 om den fælles markedsordning for hør og hamp(3),

under henvisning til Rådets forordning (EØF) nr. 619/71 af 22. marts 1971 om fastsættelse af generelle regler for bevilling af støtte til hør og hamp(4),

under henvisning til Rådets forordning (EØF) nr. 620/71 af 22. marts 1971 om fastsættelse af rammebestemmelserne for købekontrakter for hør- og hampestrå(5),

under henvisning til Rådets forordning (EØF) nr. 1172/71 af 3. juni 1971 om fastsættelse af generelle regler for tildeling af støtte til den private lagerbeholdning af hør- og hampefibre(6),

under henvisning til Rådets forordning (EØF) nr. 1430/82 af 18. maj 1982 om indførelse af importrestriktioner for hamp og hampefrø og om ændring af forordning (EØF) nr. 1308/70, for så vidt angår hamp(7),

under henvisning til Rådets forordning (EØF) nr. 2059/84 af 16. juli 1984 om fastsættelse af generelle regler for indførelse af importrestriktioner for hamp og hampefrø og om ændring af forordning (EØF) nr. 619/71, for så vidt angår hamp(8),

under henvisning til forslag til Regionsudvalgets udtalelse (CdR 99/2000 rev.), som blev vedtaget af Underudvalg 2 den 4. maj 2000 med Werner Ballhausen som ordfører (minister for Forbunds- og Europa-anliggender i delstaten Sachsen-Anhalt, D, PSE),

og ud fra følgende betragtninger:

Efter EU-Kommissionens opfattelse er en ændring af den fælles markedsordning for hør og hamp påkrævet, da de nuværende regler er særdeles indviklede og derfor meget administrationskrævende, og de budgetmæssige omkostninger for spindhør og -hamp næsten fordobledes fra 1995 til 1999 til ca. 124 mio. euro.

Kommissionen agter derfor med sit forslag til Rådets forordning om ændring af forordning (EF) nr. 1251/1999 om indførelse af en støtteordning for producenter af visse markafgrøder for at medtage hør og hamp bestemt til fiberproduktion og sit forslag til Rådets forordning om den fælles markedsordning for spindhør og -hamp at få gennemført en forenkling af den fælles markedsordning for hør og hamp, at undgå dyrkning uden forarbejdning med det ene formål at opnå støtte og at undgå anvendelse af hamp til illegale formål samt at reducere budgetudgifterne til den fælles markedsordning.

Kommissionen foreslår navnlig at:

- medtage hør og hamp i systemet i Rådets forordning (EF) nr. 1251/1999 om indførelse af en generel støtteordning for producenter af bestemte markafgrøder,

- tilpasse arealstøtten til støtten for hørfrø og dermed sænke den gradvist indtil produktionsåret 2002/2003 til det niveau, der gælder for korn,

- indføre en supplerende støtte baseret på mængde til forarbejdningen af hør- og hampestrå parallelt med reduceringen af arealstøtten, hvorved det hidtidige støtteniveau for hør med lange fibre bevares, og der ydes en tidsbegrænset støtte for hør med korte fibre og hamp på 40 euro/t fibre indtil produktionsåret 2004/2005,

- indføre en ordning til stabilisering af de budgetmidler, der anvendes til forarbejdningsstøtte, i form af garanterede nationale maksimale mængder for fibre,

- forpligte medlemsstaterne til at fastsætte maksimale arealer for hamp for at sikre kontrollen af tetrahydrocannabinol-indholdet (THC) på 30 % af arealerne,

- indføre et system til autorisation til dyrkning af hamp,

- regulere indførslen af hamp fra tredjelande,

- lade reformen træde i kraft i produktionsåret 2000-2001 -

på den 34. plenarforsamling den 14.-15. juni 2000 (mødet den 14. juni) enstemmigt vedtaget følgende udtalelse.

1. Regionsudvalget henviser til, at dyrkningen af nonfoodafgrøder åbner nye muligheder for alternative indtægter for jordbrugerne.

2. Regionsudvalget understreger, at skabelsen af forarbejdningskapacitet kan være et bidrag til den økonomiske udvikling og til skabelse af arbejdspladser i struktursvage landbrugsregioner.

3. Regionsudvalget fremhæver udtrykkeligt den betydning, som dyrkning af hør og hamp har som et vigtigt grundlag i et bæredygtigt miljøvenligt landbrug.

4. Regionsudvalget understreger, at stigende miljøbevidsthed og den dermed forbundne stigende efterspørgsel efter miljøvenlige landbrugsprodukter har medført, at omfanget af de arealer, hvor der dyrkes henholdsvis hamp og hør, er steget betydeligt i nogle af medlemsstaterne i de forløbne år.

5. Regionsudvalget deler Kommissionens bekymring over, at den betydelige arealudvidelse for hør og hamp medfører en yderligere stigning i budgetudgifterne, som ikke skal begrænses ved at fastfryse produktionsmængden, men ved at revidere sektorpolitikken som helhed.

6. Regionsudvalget støtter Kommissionens ønske om at få gennemført en forenkling af den fælles markedsordning for hør og hamp, at undgå dyrkning uden forarbejdning med det ene formål at opnå støtte og at undgå anvendelse af hamp til illegale formål.

7. Regionsudvalget henviser imidlertid til, at det fælles mål om forenkling kun vanskeligt kan nås ved hjælp af de fremlagte forslag om ændring af den fælles markedsordning, og at den planlagte ændring i stedet kunne medføre en betydelig bureaukratisk byrde for erhvervslivet og for administrationen.

8. Regionsudvalget anser derfor en forenkling af administrationen, som planlagt i Kommissionens udkast, for påkrævet.

9. Regionsudvalget henviser til, at det er af afgørende betydning, at støtten for fremtiden udformes således, at der åbnes mulighed for en rentabel produktion, og at den forarbejdningsindustri, der findes inden for sektoren, og som i de fleste struktursvage områder også er af største betydning for beskæftigelsen, får en garanti for at der er tilstrækkeligt med nationale råstoffer.

10. Regionsudvalget mener, at støtteniveauet for lange og korte fibre skal være ens, og at udfasningen af støtten skal ske over en længere periode.

11. Regionsudvalget mener ikke, der skal indføres kvoter, eftersom dette kan forhindre udviklingen i produktion af hør og hamp i de regioner, hvor potentialet er størst.

12. Regionsudvalget kræver eftertrykkeligt, at fastsættelsen af den maksimale mængde skal være i overensstemmelse med både den eksisterende forarbejdningskapacitet og med den kapacitet, der er under opbygning i de enkelte regioner.

13. Før der indføres en ny overordnet politik for denne sektor, bør Kommissionen undersøge og redegøre for de mulige økonomiske konsekvenser, positive såvel som negative, for producenterne og for udviklingen af afledte produktionsaktiviteter.

14. Regionsudvalget bekræfter derfor sit krav om, at ændringen af den fælles markedsordning for hør og hamp og de dermed forbundne nye bestemmelser tidligst bør træde i kraft på såningstidspunktet 2001.

Bruxelles, den 14. juni 2000.

Jos Chabert

Formand for

Regionsudvalget

(1) EFT C 56 af 29.2.2000, s. 17.

(2) EFT C 56 af 29.2.2000, s. 19.

(3) EFT L 146 af 4.7.1970, s. 1.

(4) EFT L 72 af 26.3.1971, s. 2.

(5) EFT L 72 af 26.3.1971, s. 4.

(6) EFT L 123 af 5.6.1971, s. 7.

(7) EFT L 162 af 12.6.1982, s. 27.

(8) EFT L 191 af 19.7.1984, s. 6.